Komisijos reglamentas (EEB) Nr. 3786/89
1989 m. gruodžio 15 d.
leidžiantis Portugalijai panaikinti importo muitus aliejaus išspaudoms iš kitų valstybių narių ir taikyti Bendrojo muitų tarifo muitus aliejaus išspaudoms iš trečiųjų šalių
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į Ispanijos ir Portugalijos stojimo aktą, ypač į jo 243 straipsnio 4 dalį,
kadangi Stojimo akto 243 straipsnio 4 dalies a punkto pirmoji įtrauka numato, kad savo prašymu Portugalija gali panaikinti muitus aliejinių augalų sėkloms, aliejinių augalų vaisiams ir iš jų pagamintiems produktams arba tuos muitus vienodinti;
kadangi Komisijos reglamentas (EEB) Nr. 566/87 [1] leidžia Portugalijai iš dalies sustabdyti importo muitus aliejaus išspaudoms iki 1987 m. gruodžio 31 d.; kadangi Komisijos reglamentas (EEB) Nr. 1692/88 [2] numato tą patį leidimą iki 1988 m. gruodžio 31 d.; kadangi tos priemonės tikslas - palengvinti aliejaus išspaudų tiekimą Portugalijos pašarų pramonei; kadangi nuo to laiko veiksniai, pateisinę šią priemonę, vis dar yra; kadangi Portugalija paprašė leidimo pagal pirmiau minėtą 243 straipsnį nuo 1990 m. sausio 1 d. panaikinti muitus aliejaus išspaudoms iš likusios Bendrijos dalies ir taikyti Bendrą muitų tarifą trečiosioms šalims;
kadangi šiame reglamente numatytos priemonės atitinka Aliejų ir riebalų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Šiuo reglamentu Portugalijai leidžiama panaikinti muitus, taikytinus importuojamoms aliejų išspaudoms ir kitoms kietosioms liekanoms, priskirtus KN 23040000, 23050000 ir 2306 kodams, išskyrus KN 23069011 ir 23069019 kodus, kurių kilmės šalys yra kitos valstybės narės, ir taikyti Bendrojo muitų tarifų muitą trečiųjų šalių kilmės tokių produktų importui.
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Jis taikomas nuo 1990 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1989 m. gruodžio 15 d.